Polisiebeampte en twee ander vas oor vuurwapensArgieffoto: SAPD/Facebook Twee mans is in hegtenis geneem en ŉ polisiebeampte word ondersoek in verband met vuurwapenverwante aanklagte. “Twee mans, onderskeidelik 21 en 29 jaar oud, is deur die polisie in Potchefstroom in hegtenis geneem op aanklag van die onwettige besit van ammunisie,” het brig. Leonard Hlathi, woordvoerder van die polisie in Noordwes, Saterdag gesê. “Volgens die inligting wat ons ontvang het, is een van die verdagtes in Potchefstroom in ŉ taverne in hegtenis geneem met vyf rondtes ammunisie, en die tweede persoon by ŉ taxistaanplek met nege rondtes ammunisie.” Die twee mans het die polisie na ŉ huis in Ikageng- informele nedersetting geneem waar ŉ 9 mm-pistool en ŉ magasyn met 15 rondtes ammunisie gevind is. “Die vuurwapen behoort blykbaar aan ŉ polisiebeampte, ŉ lid van die honde-eenheid,” het Hlathi bygevoeg. “Die polisie het beslag gelê op die vuurwapen en dit sal vir ballistiese toetse gestuur word om te bepaal of dit in enige misdaad gebruik is.” Die betrokke polisiebeampte kan moontlik krimineel vervolg word en ŉ interne ondersoek word gedoen. Die twee mans wat in hegtenis geneem is, sal Maandag in die Potchefstroomse landdroshof verskyn.